ཡང་མཁས་དབང་དགེ་འདུན་ཆོས་འཕེལ་གྱིས་ཀྱང་སྔོན༼དེབ་དཀར༽སོགས་སུ་བོད་ཀྱི་མིང་ཐོགས་ཚུལ་གསུངས་དུས།བོན་གྱི་ཡུལ་ནས་བོད་ཀྱི་ཡུལ་ལ་འགྱུར་བ་མིན་ནམ་སྙམ་པའི་སྐད་བརྡ་རིག་པའི་རིགས་ལམ་གྱིས་ད་ལྟ་རྒྱུན་འཇགས་སུ་གྱུར་བའི༼བོད༽ཅེས་པ་འདིར་ཁུངས་འདེད་ཞིབ་མཛད་གནང་ཡང་།༼གཏམ་རྒྱུད་གསེར་ཐང༽དུ་ཇོ་བོ་ལས་འཕྲོས་སྟེ།གླང་ཆེན་དང་འབྲུགརླུང་རྟ་སྡེ་བཞི་སོགས་ཀྱི་བྲིས་ལུགས་བརྗོད་དུས།རྒྱ་གར་དང་རྒྱ་ནགབོད་དང་བོན་གྱི་ལུགས་ཞེས་གསུངས་འདུག་པ་འདིས།རང་ཉིད་ནས་བཞག་པའི་ཁུངས་འདེད་དེ་མ་ཐག་ཏུ་བོར་བ་དང་།དེ་མིན་གསུང་གསར་བ་ཞིག་སྟེ།བོད་དང་བོན་གྱི་ལུགས་ཞེས་སོ་སོར་དགར་འདུག་པ་འདི་ཡང་མཚར་བའི་གནས་སྟེ།དེས་ན་བོད་བོན་གཉིས་ནི་ཆོས་ལུགས་ལ་བརྟེན་ནས་བཞག་པ་མིན་ན་སྒྲུབ་བྱེད་གཞན་ཞིག་འཚོལ་རྒྱུ་མེད་ཅིང་།དེ་ལྟར་བྱས་ནའང་།ཆོས་ལུགས་གཉིས་ལ་བརྟེན་ནས་བོད་བོན་ཞེས་པའི་བརྡ་ཆད་ཅིག་བཞག་པ་ཡིན་ན་ཡ་ཆ།རང་རེའི་ཡིག་ཚང་དུ་དེ་འདྲའི་མིང་གདགས་སྲོལ་ཞིག་མི་སྣང་བའི་ཕྱིར།ཡང་ས་ཁོངས་ཀྱི་ཆ་ནས་བཞག་པ་ཡིན་ཟེར་ན།༼བཀའ་ཐང་སྡེ་ལྔ༽ལས་གྲི་གུམ་བཙན་པོའི་སྐུ་རིང་དུ་ཏ་ཟིག་དང་འ་ཞའི་བོན་པོ་གདན་དྲངས་ནས་ཕུང་བོ་འདྲལ་བཤུའི་ཆོ་ག་ཡ་མཚན་པ་ཞིག་སྤེལ་འདུག་པ་དེར་ཡང་འབྱུང་བས།ཞང་ཞུང་གཅིག་པུར་འཇོག་པའི་ཨུ་ཚུགས་དེ་ཡང་རལ་ལྷམ་བཞིན་འདོར་དགོས་པ་འདྲ།ཡང་གཅིག་བཤད་ན་བོད་ཀྱི་ས་ཁུལ་དུ་དར་ཁྱབ་ཆེ་བའི་ཆོ་ག་དེ་དག་ནི་སྟོན་པ་གཤེན་རབ་མི་བོ་ཆེས་བཅས་པ་མཛད་མ་མཛད་ཅི་རིགས་སུ་སྣང་བ་དང་།ཆོ་ག་དེ་དག་ཀྱང་སངས་ཆོས་དང་གཡུང་དྲུང་བོན་གཉིས་གང་རུང་དང་ལེན་བྱས་པའི་རྒྱལ་བོ་གདོང་དམར་གྱི་རོགས་འདིར་ཡོངས་ཁྱབ་ཏུ་སྣང་བས།འདིར་བོད་བོན་གཉིས་སུ་འབྱེད་རྒྱུའི་ལས་དེ་ད་དུང་རྐྱ་མ་ཁོར་བའི་ཐག་སྐུད་ཅིག་དང་ཡང་འདྲ་སྙམ།